Alison Botha se verhaal binnekort op die silwerdoekAlison Botha. Foto: Skermskoot uit die video Die verhaal van Alison Botha, wat Suid-Afrika geruk het nadat sy in 1994 ontvoer, verkrag, 17 keer in die nek en 37 keer in die maag gesteek is, is in ŉ dokumentêre rolprent omskep en word in Augustus vanjaar uitgereik. Alison, toe 27, se lewe is op 18 Desember 1994 handomkeer verander. Sy is deur haar twee aanvallers, Frans du Toit en Theuns Kruger, vir dood gelos nadat hulle haar verkrag en met ŉ mes vermink het in Port-Elizabeth. Sy is aan die buitewyke van ŉ natuurreservaat in Port Elizabeth vir dood agtergelaat. Met “genade van Bo” kon sy haar eie kragte oortref en dié grusame aanval oorleef. ŉ Verbygaande motoris het haar lewe gered deur met haar hospitaal toe te jaag nadat sy daarin kon slaag om haar self na die teerpad te sleep. Haar boek, I have life, is in 1998 gepubliseer en sedertdien in sewe tale vertaal. Towerkop Creations is die regisseur en die fliek is onder meer vervaardig deur kykNET, DTI en Waterfront Film Studios. Die fliek, eenvoudig genaamd “Alison”, vertel haar verhaal van krag, dapperheid en hoop. Helde soos die verbygaande motoris en die dokters word ook vereer in die fliek. Bekende akteurs soos Christia Visser van Die Boekklub en Ballade vir ŉ Enkeling-faam, asook De Klerk Oelofse, Zak Hendrikz en Francois Maree is in die fliek te sien.